### Beslutning

Anbefales.

### Sagsfremstilling

## Resume og sagens baggrund

Forslag til procesplan fremlægges med henblik på at Kommunalbestyrelsen inden årsskiftet [adresse] kan beslutte og offentliggøre en strategi for kommunens udvikling i henhold til Planlovens § 23 a. Udviklingsstrategien bygger videre på eksisterende indsatser og kobler sig til FN's Verdensmål for en bæredygtig udvikling.

## Indstillinger

Direktøren indstiller, at

1. Temaerne fra den gældende Udviklingsstrategi videreføres med mulighed for at supplere med enkelte nye temaer
2. Kommunalbestyrelsens mål og pejlemærker (august 2022) spiller sammen med udviklingsstrategien
3. Udviklingsstrategien bygger på det brede bæredygtighedsbegreb og kobler sig til FN's 17 Verdensmål
4. Procesplan for udarbejdelse af Udviklingsstrategien godkendes

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Formålet med Udviklingsstrategien

Ifølge planlovens § 23 a skal der udarbejdes en planstrategi og en Agenda-21 strategi inden udgangen af andet år af Kommunalbestyrelsens valgperiode, dvs. udgangen af 2023.

Planstrategien (i det følgende kaldet Udviklingsstrategi) er Kommunalbestyrelsens strategiske plan for udvikling. Den sætter retningen for den kommende kommuneplan (kommuneplan 2025-2036) ved at angive hvilke strategiske indsatsområder Kommunalbestyrelsen vil arbejde med i den kommende kommuneplanperiode og hvilke emner, der skal revideres i kommuneplanen.

Udviklingsstrategien tager sit udgangspunkt i kommunens vision. Visionen sætter retningen – den viser, hvor vi vil hen. Udviklingsstrategien beskriver, hvordan vi med udgangspunkt i en helhedsorienteret tilgang på tværs af sektorer vil arbejde for, at kommunen er et godt sted at bo og leve, uddanne sig, arbejde og et godt sted at etablere og drive virksomhed.

Udviklingsstrategien skal inspirere til samarbejde på tværs af sektorer. Kommuneplanen beskriver de fysiske rammer for udviklingen. Politikker, strategier og handlingsplaner (nuværende og kommende) konkretiserer, hvordan vi vil nå vores mål.

Udviklingsstrategien skal derfor dels beskrive de strategiske indsatsområder, som Kommunalbestyrelsen vil arbejde med de kommende år, dels hvordan den forventede økonomiske udvikling i kommunen vil komme til udtryk i den fysiske planlægning og endelig, hvilken udvikling den fysiske planlægning kan være med til at skabe.

Den gældende udviklingsstrategi (bilag 1) består af et tværgående tema om bæredygtig udvikling i byen og på landet, samt fem temaer om henholdsvis bosætning, uddannelse, vækst, velfærd og infrastruktur.

Temaer

Følgende temaer ventes at indgå i den næste udviklingsstrategi:

* Bæredygtig udvikling i byen og på landet
* Flere borgere i kommunen
* Erhverv, job og uddannelse
* Fremtidens Velfærd
* Natur og ressourcer
* Infrastruktur

Der nedsættes en tværfaglig projektgruppe i administrationen, der udarbejder et forslag til udviklingsstrategi. Forslaget vil forholde sig til de allerede vedtagne fokusområder og indsatser, der fremgår af Kommunalbestyrelsens gældende politikker og strategier. Projektgruppen vil ligeledes forholde sig til de mål og pejlemærker, som Kommunalbestyrelsen vedtager i august 2022.

Proces
Processen, der skal lede frem til en ny udviklingsstrategi, foreslås igangsat i september 2022 med henblik på at kunne slutte i juli 2023 med offentliggørelse af den vedtagne udviklingsstrategi. Procesplan fremgår af bilag 2.

Det brede bæredygtighedsbegreb og koblingen til FN's 17 Verdensmål

Den gældende udviklingsstrategi (bilag 1) tager udgangspunkt i det brede bæredygtighedsbegreb, som dækker både sociale, miljømæssige og økonomiske forhold. Koblingen af udviklingsstrategien til FN’s 17 Verdensmål giver Kalundborg Kommune et godt afsæt for at indgå i partnerskaber med virksomheder, foreninger, andre kommuner osv. der også har interesse i at understøtte de fælles målsætninger om en bæredygtig udvikling. Verdensmålene giver så at sige ’et fælles sprog og målbare parametre’ for bæredygtig udvikling, hvilket bidrager til at få bærende dele af samfundet til at samarbejde om en udvikling, der tager hensyn til både de sociale, miljømæssige og økonomiske aspekter.

Verdensmålene kan være et redskab til at identificere, hvad der findes af indbyrdes afhængigheder og forudsætninger - også lokalt i vores kommune - indenfor for hver af de udfordringer, der adresseres i udviklingsstrategien. Denne klarlægning af behovet for særlige indsatser frem mod 2030 kan fx handle om at sikre bæredygtig vandforsyning til erhvervsudvikling og samtidig skabe mere og bedre natur. Et andet eksempel kunne være at arbejde med, hvordan udvikling af byer og boformer kan afhjælpe problemer med ensomhed eller skabe bedre mulighed for bevægelse, hvilket igen kan have betydning for den enkelte borgers sundhed.

## Økonomiske konsekvenser

Ingen.